b'\n_START_ARTICLE_\n\xc5\xbdalik \xc5\xbeena\n_START_PARAGRAPH_\n\xc5\xbdalik \xc5\xbeena, \xc5\xbdal \xc5\xbeena, \xc5\xbdark \xc5\xbeena, \xc5\xbdar \xc5\xbeena ali \xc5\xbdalka je eno od bajeslovnih, misti\xc4\x8dnih bitij v ljudskih pripovedkah, ki se pojavlja predvsem na Koro\xc5\xa1kem, in ki je istovetna J\xc3\xa9bek \xc5\xbeeni iz Kranjske gore , izro\xc4\x8dilo \xc5\xbdalik \xc5\xbeene pa se staplja z izro\xc4\x8dilom o vilah, sojenicah in rojenicah. Ime je prevzeto iz poimenovanja germanskih bla\xc5\xbeenih \xc5\xbeensk z izrazom selig, to je\xc2\xa0\xc2\xbbsvet\xc2\xab\xc2\xa0(in ewig, to je\xc2\xa0\xc2\xbbve\xc4\x8den\xc2\xab, pri J\xc3\xa9bek \xc5\xbeenah)._NEWLINE_V belo obla\xc4\x8dilo oble\xc4\x8dene \xc5\xbdalik \xc5\xbeene so dobre bele \xc5\xbeene z lepimi dolgimi lasmi. Ljudem so prijazne, kmetom svetujejo pri poljskih delih in opravilih, jim pomagajo, a le, \xc4\x8de jih pustijo pri miru. Pastirjem blagoslavljajo \xc4\x8drede in skrbijo za to, da ima \xc5\xbeivina dovolj mleka, doma\xc4\x8diji pa podarijo klobko neskon\xc4\x8dne niti, ki nima konca, razen \xc4\x8de gospodinja niti ni prekolne. V\xc4\x8dasih podobno kot rojenice ob rojstvu pridejo obiskat otroka, da bi prerokovale kako bo potekalo njegovo \xc5\xbeivljenje. Pojavijo se podobno kot dobre vile, takrat kadar jih ljudje najbolj potrebujejo. Imajo lastnosti \xc4\x8darobnega bitja, saj uresni\xc4\x8dujejo \xc5\xbeelje. Njihovi nasprotniki so \xc5\xa1kopnjaki. Niso tako mlade kot vile, zato pa bolj izku\xc5\xa1ene in razumevajo\xc4\x8de. Prepirov ne marajo, raje se umaknejo v samoto. Kakor pravi Marie Louise von Franz se ljudje v te\xc5\xbekih situacijah, neznosni bole\xc4\x8dini, skratka, ko ne vidimo nobenega izhoda, obrnemo na nekaj misti\xc4\x8dnega, nerealisti\xc4\x8dnega, nadnaravnega kar je tudi \xc5\xbealik \xc5\xbeena.'